Γεραπετρίτη µου βοριά 
και Μυρθιανέ μ αέρα 
φυσήξετε τα βάσανα 

και τσι καημούς µου πέρα 


Αέρα Μεσσαρίτικε 
για φύσηξε λιγάκι 

να στείλω στην αγάπη 
µου ένα γαρυφαλλάκι 


Φύσα αέρα δυνατά 
δώσε πνοή µεγάλη 
να πέσουν οι ξεροί ανθοί 
και να βλαστήσουν άλλοι 


Φύσα βοριά φύσα γαρμπή 
όλοι καιροί φυσάτε 

μα στην καρδιά µου το δεντρί 
τσ᾽αγάπης δεν το σπάτε 


Το να µου χέρι στη φωτιά και 
τ᾽ άλλο πάει στη βρύση 
παλεύει το μισό κορμί 

τ᾽ άλλο μισό να σβήσει 


Σαράντα βρύσες µε νερό 

κι εξήντα δυο πηγάδια 

δε µου τη σβήνουν τη φωτιά 
που’ χω στα φυλλοκάρδια 


Μία καρδιά που στης φωτιάς 
την κάψα εἶχε στράβώσει 
μονάχα πάλι µε φωτιά μπορεί 
και να ισιώσει 


Τα πιο μεγάλα τα βουνά 
οι πιο βαθιές χαράδρες 
και η πιο λαμπερή φωτιά 
αφήνει μέρες μαύρες 


Κάποτε ήμουν θάλασσα 
και θάλασσα θα γίνω 
και κάπου εκεί ανάμεσα 
θέλω νερό να πίνω 


Με Κισσαμίτικο νερό 
βασιλικούς ποτίζω 

μόνο σε φίλους καρδιακούς 
θα κόβω να χαρίζω 


Το κουρταλιώτικο νερό 
τρέχει δεν περιμένει 

και κάθε πράμα μια φορά 
γεννιέται και πεθαίνει 


Στάλα τη στάλα το νερό το 
μάρμαρο τρυπά το 
και εκείνο που μισεί κανείς 
γυρίζει κι αγαπά το 


Τα όρη τρων τα ρούχα µας 
κι ο ήλιος τα μαλλιά µας 
κι ο έρωντας τα νιάτα µας 
κι η γης τα κόκκαλά µας 


Από τη γη φυτρώσανε 

στη γη θα ξαναμπούνε 

τα χώματα γεννούν κορμιά 
και τα φιλοξενούνε 


Η γη τα πάντα δέχεται 
και πράμα δε ζητάει 
ετσά και στην αγάπη µας 
κακία δε χωράει 


Νησάκι µου πανέμορφο 

δε θέλω το κακό σου 

γιατί πατῶ το χώμα σου και 
πίνω το νερό σου 


